野雲赴三衢酒官
作者：釋居簡
朝代：宋

paragraphs: 跌宕四十年，吳霜變玄髮。
卓然所不變，傲寒勇彌决。
醉翰筆爲祟，狂歌酒作孽。
煮字不療饑，袖手不求熱。
囊羞一簪直，腰嫌五斗折。
狼飽千里肉，豕卧半尋穴。
於菟道邊窟，螻蟻夢中垤。
驥困黄泥阪，駑踐黄金埒。
臣朔漫詼謔，侏儒笑明哲。
生女不生男，跨竈亦超絕。
安得徑尺蟬，冠此半簪雪。
縣官嚴榷酤，一官弗徒設。
安知滌器時，已有諭蜀節。
莫羨白頭吟，自看柯山月。